CELEX: 62013TN0181
Language: hu
Date: 2013-03-29 00:00:00
Title: T-181/13. sz. ügy: 2013. március 29-én benyújtott kereset — Sharif University of Technology kontra Tanács

1.6.2013   
            
            
               HU
            
            
               Az Európai Unió Hivatalos Lapja
            
            
               C 156/47
            
         2013. március 29-én benyújtott kereset — Sharif University of Technology kontra Tanács
   (T-181/13. sz. ügy)
   2013/C 156/87
   Az eljárás nyelve: angol
   
      Felek
   
   
      Felperes: Sharif University of Technology (Teherán, Irán) (képviselő: M. Happold barrister)
   
      Alperes: az Európai Unió Tanácsa
   
      Kérelmek
   
   A felperes azt kéri, hogy a Törvényszék:
   
               —
            
            
               semmisítse meg a 2012. december 21-i 2012/829/KKBP tanácsi határozat (1) mellékletét, a 2010. július 26-i 2010/413/KKBP tanácsi határozat (2) II. mellékletét, a 2012. december 21-i 1264/2012/EU tanácsi végrehajtási rendelet (3) mellékletét, valamint a 2012. március 23-i 267/2012/EU tanácsi rendelet (4) IX. mellékletét a felperesre vonatkozó részében; és
            
         
               —
            
            
               kötelezze az alperest a felperes keresete költségeinek viselésére.
            
         
      Jogalapok és fontosabb érvek
   
   Keresete alátámasztása érdekében a felperes három jogalapra hivatkozik.
   
               1.
            
            
               Az első jogalapjában azt állítja, hogy a 2012/829/KKBP tanácsi határozatot és az 1264/2012/EU tanácsi végrehajtási rendeletet a felperes védelemhez való jogának, valamint hatékony bírói jogvédelemhez való jogának megsértésével fogadták el. A Tanács megsértette indokolási kötelezettségét, ugyanis az általa szolgáltatott indokok a felperes számára elégtelenek azon jogalap megértéséhez, amely alapján korlátozó intézkedések hatálya alá került. A Tanács megsértette a felperes védelemhez való jogát, mivel nem biztosította számára az ügy irataihoz való hozzáférést, valamint e mulasztásnak az volt a következménye, hogy a felperes a vele szemben kiszabott intézkedéseket igazoló terhelő bizonyítékok tekintetében nem fejthette ki álláspontját. A Tanács határozata indokolásának, valamint a felperesnek az ügy irataihoz való hozzáférése biztosításának elmulasztása egyaránt megsértette a felperes hatékony bírói jogvédelemhez való jogát.
            
         
               2.
            
            
               A második jogalapjában azt állítja, hogy a Tanács nyilvánvaló mérlegelési hibát követett el a felperessel szembeni korlátozó intézkedések elfogadása tekintetében. A felperes tagadja a vele szemben tett állításokat és az ellene felhozott tények szigorú bizonyítására hívja fel a Tanácsot.
            
         
               3.
            
            
               A harmadik jogalapjában azt állítja, hogy a vele szemben kiszabott korlátozó intézkedések sértik a tulajdonhoz való jogát, valamint aránytalanok. A felperes megjelölése nem a jog által előírt feltételek alapján történt. Ezen kívül a Tanács teljes egészében elmulasztotta figyelembe venni azt a tényt, hogy a felperes nem gazdasági társaság, hanem egy felsőoktatási intézmény, valamint a megjelöléséből nemcsak rá, hanem diákjai, a kar és a munkatársakra nézve következő hatásokat.
            
         
      (1)  Az Iránnal szembeni korlátozó intézkedésekről szóló 2010/413/KKBP határozat módosításáról szóló, 2012. december 21-i 2012/829/KKBP tanácsi határozat (HL 2012. L 356., 71. o.)
   
      (2)  Az Iránnal szembeni korlátozó intézkedésekről és a 2007/140/KKBP közös álláspont hatályon kívül helyezéséről szóló, 2010. július 26-i 2010/413/KKBP tanácsi határozat (HL 2010. L 195., 39. o.)
   
      (3)  Az Iránnal szembeni korlátozó intézkedésekről szóló 267/2012/EU rendelet végrehajtásáról szóló, 2012. december 21-i 1264/2012/EU tanácsi végrehajtási rendelet (HL 2012. L 356., 55. o.)
   
      (4)  Az Iránnal szembeni korlátozó intézkedésekről és a 961/2010/EU rendelet hatályon kívül helyezéséről szóló, 2012. március 23-i 267/2012/EU tanács rendelet (HL 2012. L 88., 1. o.)